《戒奢》
宋代·释文珦

羲农至舜禹，所尚惟朴素。
迨及三代衰，君臣皆不度。
其源既已三，展转若涂附。
秦汉距陈隋，相沿少知悟。
伤财而害民，多不能永祚。
乃知纵奢淫，天人所同恶。
金玉不可衣，锦绣不可茹。
所贵在农桑，工巧皆民蠹。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。